बहू ने वह बात पूरी तरह सुनी या नहीं कौन जाने! किसी प्रकार अपने को गोकुलानन्द की जकड़ से मुक्त कर वह चूल्हे से जलती लकड़ी निकाल लायी और उससे उन पर दो प्रहार किया। बाबू गोकुलानन्द आश्चर्यचकित हुए, भयभीत हुए, अंतत: विफल मनोरथ हो वापस चले गए। किन्तु ज्वलंत लकड़ी पकड़ जलती हुई आंखों वाली अधिकारिणी समरू की बहू की दृढ़ता को वे क्षमा नहीं कर पाये। नहीं, जैसा भी हो इसे सबक सिखाना ही होगा, नहीं तो इस खाकी वर्दी की महत्ता नहीं रहेगी।